昭君歎
作者：鄭思肖
朝代：宋

paragraphs: 漢朝遠人來入使，當時公卿短奇計。
紫清殿內一朵花，狂風妬春吹落地。
命墮窮陰鬼爲侶，回首玉皇紫清裏。
舊愁新愁東海深，黄鸝舌破傷春事。
江南絕色天下誇，元賊盡虜歸胡沙。
或以嫁之鬻僞爵，于飛馬背行天涯。
年深樂與生子女，情熱比翼忘咨嗟。
果知禮義不忍去，亦有一死魂還家。
德祐百官人稷契，腹飽理學縱橫說。
尚棄君父從背叛，乃教妻妾學貞烈。
男兒或老不曉事，女子正少欲守節。
天生至性教不得，時危罕見人中傑。
能盡婦道能誨兒，王陵之母王凝妻。
世間婦人誰及之，空恨昭君上馬時。
顔色日老單于死，萬里魂歸身不歸。
廣寒嫦娥今塵土，應見青冢雙淚垂。